**З А П И С Н И К**

од 21-вата седница на Советот на Општина Прилеп, одржана на 26.01.2023 година во салата на Општина Прилеп, со почеток во 12:22 часот.

Почитувани членови на Советот… Ја отворам 21-та седница на Советот на Општина Прилеп и констатирам дека, од вкупно 27 членови на Советот, на седницата присуствуваат 27 членови на Советот, па спрема тоа Советот може полноважно да одлучува.

Ве известувам дека на оваа седница покрај Вас членовите на Советот, поканети се и Градоначалникот на Општина Прилеп, предлагачите на материјали, како и претставниците на средствата за јавно информирање.

Пред да го утврдиме дневниот ред, записникот од 20тата седница го ставам на гласање. Дали има забелешки по записникот од 20тата седница?

Повелете г-дине Јованоски.

**ИВАН ЈОВАНОСКИ:**

Добар ден другари. Имам забелешка за записников конкретно на 51ва страна беше. Откако се изгласа Буџетов за 2023та на Општина Прилеп, не е влезено во записников одговорот на службеничкава Марија зошто немаше конфликт на интереси, а имаше, па после немаше. А тоа го има на снимкава на... пошто е фрагментирана седница прво, второ, трето, четврто видео што е 11мин и 48секунди на 9 и 50, одговорот значи го добив од Вас, Марија, а не е влезен во записникот. Клаени се 9 точки мислам...

**МАРИЈА МАРКОСКА ТРАЈАНОСКА:**

По правило кога нешто не е кажано на микрофон не влегува во записник. Во ред е. Се прифаќа. Ќе ја задолжиме колешката Соња ќе го вметни во записникот и како таков да го усвоите. Тоа не е никаков проблем.

**ИВАН ЈОВАНОСКИ:**

Добро. Пошто претходно...

**МАРИЈА МАРКОСКА ТРАЈАНОСКА:**

Како и ова сега што е.

**ИВАН ЈОВАНОСКИ:**

Да. Тоа ми беше. Пошто битен беше одговорот и битно е да влези в записник како појаснување. Тоа ми беше.

**ДЕЈАН ПРОДАНОСКИ:**

Ги задолжувам службите да извршат корекција во тој дел.

Верувам дека фативте забелешка.

Дали некој друг има забелешка по однос на записникот од 20тата седница?

Бидејќи нема, кој е "ЗА" усвојување на записникот?

Констатирам дека записникот е едногласно... "ПРОТИВ" за записникот?

**МАРИЈА МАРКОСКА ТРАЈАНОСКА:**

Со се корегираниот дел.

**ДЕЈАН ПРОДАНОСКИ:**

Добро, кој е "ЗА" усвојување на записникот со вклучени корекции по однос на забелешката на колегата Иван Јованоски?

Сега констатирам дека записникот е едногласно усвоен.

За дневен ред на оваа седница, ги предлагам следните прашања:

**Д Н Е В Е Н Р Е Д**

1. Предлог-Решение за констатирање престанок на мандат на член на Советот на Општина Прилеп.
2. Предлог-Решение за верификација на мандат на член на Советот на Општина Прилеп.
3. Предлог-Решение за измена и дополнување на Решението за формирање Комисија за елементарни непогоди.
4. Предлог-Решение за измена и дополнување на Решението за формирање Комисија за Месна самоуправа.
5. Предлог-Решение за измена и дополнување на Решението за именување членови на Советот кои присуствуваат при склучување на бракови во Прилеп и МК Плетвар, МК Тројаци и МК Старо Лагово.
6. Предлог-Извештај за работата на Советот на Општина Прилеп, за 2022 година.
7. Предлог-Одлука за усвојување на Програмата за работа и развој со инвестициони вложувања и Финансиски план на ЈКП "Водовод и канализација" -Прилеп, за 2023 година.
8. Предлог-Одлука за давање согласност на Одлуката за утврдување на вредноста на бодот за пресметување на плата во ЈКП "Водовод и канализација" -Прилеп.
9. Предлог-Одлука за давање согласност на Одлуката за усвојување на Ценовникот за инженерски услуги-Ценовник за висината на минималниот надоместок на услугите на овластените архитекти и овластените инженери во областа на високоградбата, на ЈП за ПУП Прилеп.
10. Предлог- Програма за реализација на дејноста и Финансиски план за 2023 година, на ЈОУ Градска Библиотека "Борка Талески" -Прилеп .
11. Предлог-Одлука за усвојување на Финансискиот план на ООУ "Круме Волнароски" с.Тополчани, Прилеп, за 2023 година.
12. Предлог-Одлука за усвојување на Финансискиот план на ООУ "Страшо Пинџур" с.Мало Коњари, Прилеп, за 2023 година.
13. Предлог-Одлука за усвојување на Финансискиот план на ООУ "Кирил и Методиј" с.Канатларци, Прилеп, за 2023година.
14. Предлог-Одлука за усвојување на Финансискиот план на ООУ "Кочо Рацин" Прилеп, за 2023 година.
15. Предлог-Одлука за усвојување на Финансискиот план на ООУ "Гоце Делчев" Прилеп, за 2023 година.
16. Предлог-Одлука за усвојување на Финансискиот план на ООУ "Рампо Левката" Прилеп, за 2022 година.
17. Предлог-Одлука за усвојување на Финансискиот план на ООУ "Кире Гаврилоски-Јане"-Прилеп, за 2023 година.
18. Предлог-Одлука за усвојување на Финансискиот план на ООМУ "Ордан Михајлоски Оцка"-Прилеп, за 2023 година.
19. Предлог-Одлука за усвојување на Финансискиот план на ООУ "Добре Јованоски"-Прилеп, за 2023 година.
20. Предлог-Одлука за усвојување на Финансискиот план на ООУ "Блаже Конески"-Прилеп, за 2023 година.
21. Предлог-Одлука за усвојување на Финансискиот план на ООУ "Климент Охридски"- Прилеп, за 2023 година.
22. Предлог-Одлука за усвојување на Финансискиот план на СОУ "Орде Чопела" -Прилеп, за 2023 година.
23. Предлог-Одлука за усвојување на Финансискиот план на СОУ "Ѓорче Петров" -Прилеп, за 2023 година.
24. Предлог-Одлука за усвојување на Финансискиот план на СОУ Гимназија "Мирче Ацев"-Прилеп, за 2023 година.
25. Предлог-Одлука за усвојување на Финансискиот план на СОУ "Ристе Ристески-Ричко"-Прилеп, за 2023 година.
26. Предлог-Одлука за усвојување на Финансискиот план на СОЕПТУ "Кузман Јосифоски-Питу"-Прилеп, за 2023 година.
27. Предлог-Решение за разрешување и именување на член во Управен одбор на ЈОУ Дом за стари лица "Киро Крстески – Платник" -Прилеп.

Предлагам дневниот ред да го дополниме со следната точка:

-Предлог- Решение за дополнување на Решението за формирање на Комисија за родова еднаквост.

Дали некој има предлог за измена и дополнување на вака предложениот дневен ред?

Повелете г-дине Костоски.

**МЕТОДИЈА КОСТОСКИ:**

Почитувани присутни, почитуван Претседателе, јас имам еден предлог за да го надополниме овој дневен ред со една иницијатива за спроведување на анкета на целата територија на општина Прилеп со прашањето и можните понудени одговори, дали сакате Општина Прилеп да се задолжи со издавање на општинска обврзница од 5 милиони евра за изградба на кружни текови? Одговори можни: под 1 -Да, сакам, 2. Не, не сакам. Имам тука и образложение за итност. Итноста за ставање на оваа иницијатива на дневен ред ја гледаме во барањето на граѓаните и потребата за тоа што поскоро да бидат прашани и да се произнесат по ова прашање. Имам и дополнително образложение, ако сакате...

Со оваа иницијатива барам надлежните служби во администрацијата заедно со Градоначалникот да го испочитуваат член 30 од Законот за локалната самоуправа и да организираат испитување на јавното мислење со тоа што ќе спроведат анкета на целата територија на општина Прилеп. Оваа анкета би се спроведила на два начини: 1. Онлине на фб страната на Општина Прилеп, 2. На терен, на неколку пунктови во централното градско подрачје. Се препорачува да трае една недела истовремено на двата медиуми. Целта што треба да се постигне е следната, подолго време слушаме најави за ова планирано задолжување кое е речиси една четвртина од целиот годишен буџет на Општината, не беше најавено во предизборната победничка програма на Градоначалникот, никаде не беше спомнато дека капиталните проекти ќе бидат финансирани со кредити и сл. Целта е граѓаните активно да се вклучат во процесот на непосредно одлучување со тоа што ќе дадат свои насоки и мислења. Импликации кон буџетот се минорни и незначителни, би изнесувале некаде околу 5.000 денари за платен фб пост и дополнително уште 5.000 денари за печатење на анкетните листови. Вкупно за спроведување на оваа анкета би биле потребни 10.000 денари, средства што можат да се обезбедат од ставката 464990 -други трансфери на програмата А00 -Совет на Општина Прилеп.

Ви благодарам.

**ДЕЈАН ПРОДАНОСКИ:**

Повелете процедурално.

**АЛЕКСАНДАР КИТАНОСКИ:**

По однос на оваа иницијатива и со оглед на тоа што прв пат сега ја слушнавме на говорница, материјал немаме по истата добиено како советници од советничката група на Сдсм и коалицијата. Барам пауза од 5, 10 минути да знаеме како би се изјасниле и ние. Дали е деловнички, како е.

**ДЕЈАН ПРОДАНОСКИ:**

Со тоа што морам да спомнам дека ова што го бара колегата си има законска регулатива како се оди и како се добива таа обврзница градска. Има форми на кои што треба да бидат консултирани граѓаните, ако е барањето да се оди на она што го предвидува Законот за локална самоуправа, тоа организирање на ...

**АЛЕКСАНДАР КИТАНОСКИ:**

Референдум. Да.

**ДЕЈАН ПРОДАНОСКИ:**

Референдум... Тогаш е сосема различна постапката, а постапката за задолжување ја определува Министерството за финансии кој што е и контролор на целата постапка.

**АЛЕКСАНДАР КИТАНОСКИ:**

Во секој случај деловнички е да добиеме пауза.

**ДЕЈАН ПРОДАНОСКИ:**

Во ред, еве 10 минути пауза.

**=ПАУЗА**

**ДЕЈАН ПРОДАНОСКИ:**

По одржаната координација со советничките групи и по разгледување на опциите кои што ги имаме како Совет, сега еве член 30 од Законот за локална самоуправа, јавни трибини, анкети и предлози. При изготвувањето на прописите на Општината, Советот односно Градоначалникот може претходно да организира јавни трибини, да спроведе анкети или да побара предлози од граѓаните. Бидејќи конкретно ништо немаме од Локалната самоуправа сметам дека овој предлог на колегата треба да биди одложен за некоја следна седница ако би дошле вакви материјали и тогаш како Совет да одлучиме дали ќе пристапиме кон некој дел од овој член 30 за собирање на јавното мислење.

Дали некој друг има измени и дополнувања на дневниот ред?

Доколку нема, Ве молам да се изјасниме.

Кој е "ЗА" вака предложениот дневен ред?

Констатирам дека дневниот ред е едногласно усвоен.

По **1вата** точка од дневниот ред:

-Решение за констатирање престанок на мандат на член на Советот на Општина Прилеп, дозволете ми да Ве информирам дека на ден 26.12.2022 година членот на Совет, Дениз Мустафоски до мене како Претседател на Совет писмено достави оставка, па имајќи во предвид дека согласно член 34 од Деловникот за работа на Советот, Советот без расправа го констатира престанокот на мандатот, па според тоа Ве молам да се изјасниме по решението.

Кој е "ЗА" Решението за констатирање престанок на мандат на член на Советот на Општина Прилеп?

Констатирам дека Решението е едногласно усвоено.

По **2рата** точка од дневниот ред:

-Решение за верификација на мандат на член на Советот на Општина Прилеп, согласно Деловникот за работа на Советот, верификацијата на мандатот на членови на Советот кои станале членови на Советот од листата на кандидати за остатокот од мандатот, Советот ја врши на првата наредна седница врз основа на Извештајот на Општинската изборна комисија, а по предлог на Комисијата за мандатни прашања.

Ја молам Претседателката на Комисијата за мандатни прашања, избор и именување г-ѓа Билјана Кузманоска да го поднесе извештајот со предлогот.

Повелете г-ѓо Кузманоска.

**БИЛЈАНА КУЗМАНОСКА:**

Почитуван Претседател на Совет, почитувани колеги советници, почитувани раководители, медиуми и гости. Во однос на точката Решение за верификација на мандат на член на Советот на Општина Прилеп, врз основа на извештајот на Општинската изборна комисија број 09-4564/3 од 28.12.2022 година, а по предлог на Комисијата за мандатни прашања, избор и именувања, Советот на Општина Прилеп го верификува мандатот на Мирјана Крстеска, член на Советот на Општина Прилеп од листата на кандидати на Коалицијата -најдобро за мојата општина, Сдсм. На членовите на Совет им предлагаме да го верификуваме мандатот на советничката Мирјана Крстеска.

Ви благодарам.

**ДЕЈАН ПРОДАНОСКИ:**

Ви благодарам. Ги молам членовите на Советот да се изјаснат.

Кој е "ЗА" предлогот? Молам да крене рака.

Мандатот на членот на Советот едногласно е верифициран.

Ја повикувам Мирјана Крстеска да ја потпише свечената изјава.

Ве молам да продолжиме понатаму со работа.

По **3тата, 4тата, 5тата и 6тата** точка од дневниот ред:

-Решение за измена и дополнување на Решението за формирање Комисија за елементарни непогоди.

-Решение за измена и дополнување на Решението за формирање Комисија за Месна самоуправа.

-Решение за измена и дополнување на Решението за именување членови на Советот кои присуствуваат при склучување на бракови во Прилеп и МК Плетвар, МК Тројаци и МК Старо Лагово.

-Решение за дополнување на Решението за формирање на Комисија за родова еднаквост.

Пред да отворам претрес ја повикувам Претседателката на Комисијата за мандатни прашања, избор и именување, г-ѓа Билјана Кузманоска да го поднесе извештајот по однос на овие точки.

Повелете г-ѓо Кузманоска.

**БИЛЈАНА КУЗМАНОСКА:**

По 3тата точка -Решение за измена и дополнување на Решението за формирање Комисија за елементарни непогоди на местото од Дениз Мустафоски, предлагаме да се именува Ивона Кузмановиќ. Во однос на 4тата точка -Решение за измена и дополнување на Решението за формирање на Комисија за месна самоуправа на местото од Дениз Мустафоски, предлагаме да се именува Мирјана Крстеска. По 5тата точка -Решение за измена и дополнување на Решението за именување на членови на Советот кои присуствуваат при склучување на брак во Прилеп и МК Плетвар, Тројаци и Старо Лагово на местото од Јулијана Цекоска предлагаме да се именува Марија Симоновска. По 6тата точка -Решение за разрешување и именување на член во Управен... Комисијата за мандатни прашања, избор и именувања предлозите едногласно ги усвои.

Ви благодарам.

Се извинувам. Во однос на дополнителната точка Предлог- решение за дополнување на решението за формирање на Комисија за родовата еднаквост, предлагаме истата оваа Комисија да се дополни со членот на Совет, Мирјана Крстеска.

Ви благодарам.

**ДЕЈАН ПРОДАНОСКИ:**

Ви благодарам за извештајот. Отворам претрес по овие точки.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Решение за измена и дополнување на Решението за формирање на Комисија за елементарни непогоди?

Констатирам дека Решението е едногласно усвоено.

Кој е "ЗА" усвојување на Решение за измена и дополнување на Решението за формирање Комисија за Месна самоуправа?

Констатирам дека Решението е едногласно усвоено.

Кој е "ЗА" усвојување на Решение за измена и дополнување на Решението за именување членови на Советот кои присуствуваат при склучување на бракови во Прилеп и МК Плетвар, МК Тројаци и МК Старо Лагово?

Констатирам дека и ова Решение е едногласно усвоено.

Кој е "ЗА" усвојување на Решение за дополнување на Решението за формирање на Комисија за родова еднаквост?

Констатирам дека Решението е едногласно усвоено.

По **7мата** точка од дневниот ред:

-Извештај за работата на Советот на Општина Прилеп за 2022 година.

Како претседател на Комисија за изработка на Програма за работа на Советот на Општина Прилеп земам збор.

Почитувани колеги советници, почитувани присутни. Како Претседател на Советот и Претседател на Комисијата за изработка на Програмата за работа на Советот на Општина Прилеп и по она што се фактички резултати од минатата година сакам да Ве информирам дека како Совет сме донеле 17 Програми, Правилници и Планови за работа, 253 Одлуки, 22 Решенија и 5 Заклучоци, меѓу кои и една Одлука за доделување награди и признанија по повод 3ти Ноември. Како позначајни одлуки кои што Советот ги донел, а се во интерес на граѓаните по една моја слободна проценка би ги издвоил следните: Одлуката за потпишување на повелбата за збратимување на Општина Прилеп и Општината Буџа, Турција, Одлука за воведување на линиски превоз кој што се случува прв пат еве по функционирањето на Локалната самоуправа на овој начин, тоа е линискиот превоз Прилеп-Канатларци, понатаму ЈП за ПУП доби сопствен дом, сопствени простории со Одлука на Советот со која што имотот сопственост на Општина Прилеп му беше даден на трајно користење, понатаму неколку одлуки за движни и недвижни ствари кои што им беа доделени на јавните комунални претпријатија, особено на ЈКП "Комуналец" на кое што на последните седници донесовме и Одлука за давање на користење на специјализирано моторно возило за перење на улици, би ги спомнал исто така во овој состав беа донесени и Правилникот и Програмата за доделување на еднократна парична помош за новороденче. Исто така на последната седница во декември, на 29ти декември донесовме и една одлука која што значи бесплатен оброк за сите ученици во прво одделение во основните училишта и ред други одлуки кои што се од интерес за граѓаните, тука да не ја пропуштам да ја спомнам и донесувањето на Одлуката на Советот за обезбедување на бесплатен градски превоз во недела на сите граѓани на територијата на општина Прилеп и еве едно мое видување дека Советот работеше конструктивно, имавме долги и плодни дебати, ја имавме можеби најдолгата седница која што ја одржал овој Совет и сметам дека овој советнички состав добро одработи она што му беше дадено како улога од граѓаните на општина Прилеп.

Ви благодарам.

Отворам претрес по оваа точка. Дали некој бара збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Извештај за работа на Советот за Општина Прилеп за 202 година?

Констатирам дека Извештајот е едногласно усвоен.

По **8мата и 9тата** точка од дневниот ред:

-Одлука за усвојување на Програмата за работа и развој со инвестициони вложувања и Финансиски план на ЈКП "Водовод и канализација"-Прилеп, за 2023 година.

-Одлука за давање согласност на Одлуката за утврдување на вредноста на бодот за пресметување на плата во ЈКП "Водовод и канализација"-Прилеп.

Пред да отворам претрес ја повикувам Претседателката на Комисијата за финансирање и буџет г-ѓа Ирена Стерјовска Локвенец да го поднесе извештајот по однос на овие точки.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Добар ден почитуван Претседател на Совет, колеги советници, директори на јавни претпријатија и на училиштата. Најпрво сакам да ја искористам оваа прилика да и честитам изборот за советничка во Советот на Општина Прилеп на денес нашата колешка од редовите на Сдсм, да и посакам успешна и политичка коректна соработка во рамките на работата на Советот, исто така да му посакам успешна и професионална работа во иднина на досегашниот колега Дениз Мустафоски на неговото ново работно место.

Во рамките на точките кои што се на дневен ред, Комисијата за финансирање и буџет на 25.01. одржа седница на која што на дневен ред беа разгледани и предлог точките од ЈКП "Водовод и канализација". На дневен ред беше разгледана Одлуката за усвојување на програмата за работа и развој со инвестициони вложувања и Финансиски план на ЈКП "Водовод и канализација"-Прилеп, за 2023 година. Морам да истакнам дека на седницата на Комисијата за финанасирање и буџет присутен беше директорот на ова јавно претпријатие заедно со тимот од Одделението за финансирање и правниот сектор на истото претпријатие, каде што детално и навистина исцрпно беа образложени овие точки, овој Финансиски план и Програмата за работа и оваа точка од страна на Комисијата за финансирање и буџет со 3 гласови ЗА и 1 ВОЗДРЖАН беше усвоена и како таква денес ја предлагаме до Советот на Општина Прилеп да биде усвоена. Комисијата за финансирање и буџет на истата седница ја разгледа и Одлуката за давање согласност на одлуката за утврдување на вредноста на бодот за пресметување на плата во ЈКП "Водовод и канализација" -Прилеп. Впрочем оваа точка има формално правен карактер која што на стартот на секоја година ја разгледуваме и ја предлагаме едногласно Комисијата за финансирање и буџет да ја усвои денес на оваа седница Советот на Општина Прилеп.

Благодарам.

**ДЕЈАН ПРОДАНОСКИ:**

Ви благодарам. Отворам претрес по однос на овие точки.

Дали некој се јавува за збор?

Повелете г-дине Јованоски.

**ИВАН ЈОВАНОСКИ:**

Здраво. Во врска со 8мата точка за донесената одлука за Комисија за финанасирање и буџет, Одлука за усвојување на програмата за работа за развој на "Водовод" со инвестиции, вложувања и финансиски план на ЈКП "Водовод и канализација" и 9та точка Одлука за давање на согласност на одлука за утврдување на вредноста на бодот на ЈКП "Водовод". Ирена Стерјовска значи како член на Комисија кажа дека бил изгласан со 2 ВОЗДРЖАНИ, така? ... 3 гласа ЗА и 1 ВОЗДРЖАН. Вие сте член и претседател значи на оваа Комисија, али овдека јас гледам конфликт на интереси. 5 е Комисијата, 3 ВОЗДРЖАНИ... 3 ЗА, 2 ВОЗДРЖАНИ. Немавте гласано, така?

**ДЕЈАН ПРОДАНОСКИ:**

Ве молам ај од место да нема.

**ИВАН ЈОВАНОСКИ:**

Така. Не, добро, тоа не ми беше јасно. Само за "Водовод", тоа.

**ДЕЈАН ПРОДАНОСКИ:**

Добро. Ви благодарам.

Дали некој друг се јавува за збор по однос на овие точки?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за усвојување на Програмата за работа и развој со инвестициони вложувања и Финансиски план на ЈКП "Водовод и канализација"-Прилеп, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 11 гласови ВОЗДРЖАН, Одлуката е усвоена.

Кој е "ЗА" усвојување на Одлука за давање согласност на Одлуката за утврдување на вредноста на бодот за пресметување на плата во ЈКП "Водовод и канализација"-Прилеп?

Констатирам дека Одлуката е едногласно усвоена.

По **10тата** точка од дневниот ред:

-Одлука за давање согласност на Одлуката за усвојување на Ценовникот за инженерски услуги-Ценовник за висината на минималниот надоместок на услугите на овластените архитекти и овластените инженери во областа на високоградбата, на ЈП за ПУП Прилеп.

Пред да отворам претрес ја повикувам Претседателката на Комисија за финансирање и буџет, г-ѓа Ирена Стерјовска -Локвенец да го поднесе извештајот по однос на оваа точка.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на одржаната седница ја разгледа и Одлуката за давање согласност на одлуката за усвојување на ценовникот за инженерски услуги -Ценовник за висината на минималниот надоместок на услугите на овластените архитекти и овластените инженери во областа на високоградбата, на ЈП за ПУП Прилеп. На седницата на Комисијата за финансирање и буџет беше присутен директорот на ова јавно претпријатие кој што детално ја образложи оваа одлука и потребата за носење на еден ваков ценовник кој што е во согласност во рамките на ценовникот кој што е во важност на територија на Р.Македонија. Комисијата за финанасирање и буџет со 5 гласови ЗА чинам беше изгласана оваа одлука и како таква ја предлагаме денес Советот да ја усвои.

Благодарам.

**ДЕЈАН ПРОДАНОСКИ:**

Ви благодарам. Отворам претрес по однос на оваа точка.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на Одлуката за усвојување на Ценовникот за инженерски услуги-Ценовник за висината на минималниот надоместок на услугите на овластените архитекти и овластените инженери во областа на високоградбата, на ЈП за ПУП Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 24 гласови ЗА и 2 гласови ВОЗДРЖАН, Одлуката е усвоена.

По **11тата** точка од дневниот ред:

-Програма за реализација на дејноста и Финансиски план за 2023 година, на ЈОУ Градска Библиотека "Борка Талески" Прилеп.

Пред да отворам претрес ја повикувам Претседателката на Комисија за финансирање и буџет г-ѓа Ирена Стерјовска -Локвенец да го поднесе извештајот по однос на оваа точка.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

На седницата на Комисијата за финансирање и буџет од страна на директорката на оваа јавна општинска установа беше детално презентирана Програмата за реализација на дејноста како и Финансискиот план за 2023 година. По однос на оваа точка имавме отворена расправа на самата комисија и денес предлагаме Советот да ја усвои истата со 4 гласови ЗА и 1 ВОЗДРЖАН.

Благодарам.

**ДЕЈАН ПРОДАНОСКИ:**

Ви благодарам. Отворам претрес по однос на оваа точка.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Програма за реализација на дејноста и Финансиски план за 2023 година, на ЈОУ Градска Библиотека "Борка Талески" Прилеп?

Дали е некој "ПРОТИВ"? "ВОЗДРЖАН"?

Констатирам дека со 15 гласови ЗА и 9 гласови ВОЗДРЖАН, Програмата е усвоена.

По точките од **12тата до 27мата** точка од дневниот ред кои се однесуваат на финансиските планови на основните и средните училишта во општина Прилеп за 2023 година.

Пред да отворам претрес ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на овие точки.

Повелете.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на одржаната седница како што реков на 25.01. ги разгледа Финансискиот план на ООУ "Круме Волнароски" -с.Тополчани -Прилеп за 2023 година, го разгледа Финанасискиот план на ООУ "Страшо Пинџур" – с.Мало Коњари -Прилеп за 2023 година, ја разгледа Одлуката за усвојување на Финансискиот план на ООУ "Кирил и Методиј" -с.Канатларци за 2023 година, ја разгледа Одлуката за усвојување на Финансискиот план на ОУ "Кочо Рацин" -Прилеп за 2023 година, Одлуката за усвојување на Финансискиот план на ОУ "Гоце Делчев" -Прилеп за 2023 година, Одлуката за усвојување на Финансискиот план на ОУ "Рампо Левката" -Прилеп за 2023 година, Одлуката за усвојување на Финансискиот план на ОУ "Кире Гаврилоски-Јане" -Прилеп за 2023 година, Одлуката за усвојување на Финансискиот план на ООМУ "Ордан Михајлоски -Оцка" -Прилеп за 2023 година, Одлуката за усвојување на Финансискиот план на ОУ "Добре Јованоски" -Прилеп за 2023 година, Одлуката за усвојување на Финансискиот план на ОУ "Блаже Конески" -Прилеп за 2023 година, Одлуката за усвојување на Финансискиот план на ОУ "Климент Охридски" -Прилеп за 2023 година, Одлуката за усвојување на Финансискиот план на СОУ "Орде Чопела" -Прилеп за 2023 година, Одлуката за усвојување на Финансискиот план СОУ "Ѓорче Петров" -Прилеп за 2023 година, Одлуката за усвојување на Финансискиот план на СОУ Гимназија "Мирче Ацев" -Прилеп за 2023 година, Одлуката за усвојување на Финансискиот план на СОУ "Ристе Ристески-Ричко" -Прилеп за 2023 година и Одлуката за усвојување на Финансискиот план на СОУ "Кузман Јосифоски -Питу" -Прилеп за 2023 година. На седницата на Комисијата за финансирање и буџет како што реков, присутни беа сите директори на овие училишта кои ги презентираа доставените финансиски планови за 2023 година и посебен акцент обрнавме на плановите капитални, кои што ги планираат за реализација во оваа 2023 година. Од нас како советници на Комисијата за финансирање и буџет добијаа поддршка овие финансиски планови, меѓутоа со една забелешка која што во иднина се надевам дека средните општински училишта ќе успеат многу повеќе да обезбедат средства од Буџетот на Општина Прилеп со цел да можат да реализират и тие повеќе капитални проекти кои што се потребни за нашите средношколски ученици. Овие точки ги предлагаме со 4 гласа ЗА и 1 ВОЗДРЖАН денес да бидат усвоени од страна на Советот на Општина Прилеп.

Ви благодарам.

**ДЕЈАН ПРОДАНОСКИ:**

Ви благодарам за извештајот. Отворам претрес во однос на овие точки. Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за усвојување на Финансискиот план на ООУ "Круме Волнароски" -с.Тополчани, Прилеп, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 16 гласови ЗА и 9 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Финансискиот план на ООУ "Страшо Пинџур" -с.Мало Коњари, Прилеп, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА и 10 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Финансискиот план на ООУ "Кирил и Методиј" -с.Канатларци, Прилеп, за 2023година?

Дали е некој "ПРОТИВ"? "ВОЗДРЖАНИ"?

Констатирам дека со 16 гласови ЗА и 9 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Финансискиот план на ООУ "Кочо Рацин" -Прилеп, за 2023 година?

Дали е некој "ВОЗДРЖАН"?

Констатирам дека со 14 гласови ЗА и 10 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Финансискиот план на ООУ "Гоце Делчев" -Прилеп, за 2023 година?

Дали е некој "ПРОТИВ"? "ВОЗДРЖАН"?

Констатирам дека со 15 гласови ЗА и 10 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Финансискиот план на ООУ "Рампо Левката" -Прилеп, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА и 10 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Финансискиот план на ООУ "Кире Гаврилоски-Јане" -Прилеп, за 2023 година?

Дали е некој "ВОЗДРЖАН"?

Констатирам дека со 17 гласови ЗА и 7 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Финансискиот план на ООМУ "Ордан Михајлоски -Оцка" -Прилеп, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 16 гласови ЗА и 8 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Финансискиот план на ООУ "Добре Јованоски" -Прилеп, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА и 10 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Финансискиот план на ООУ "Блаже Конески"-Прилеп, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА, 1 глас ПРОТИВ и 9 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Финансискиот план на ООУ "Климент Охридски"- Прилеп, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА и 10 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Финансискиот план на СОУ "Орде Чопела" -Прилеп, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 10 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Финансискиот план на СОУ "Ѓорче Петров" -Прилеп, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 23 гласови ЗА и 2 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Финансискиот план на СОУ "Ристе Ристески-Ричко"-Прилеп, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА и 10 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Финансискиот план на СОЕПТУ "Кузман Јосифоски"-Прилеп, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 10 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Финансискиот план на СОУ Гимназија "Мирче Ацев"-Прилеп, за 2023 година?

Дали е некој "ВОЗДРЖАН"?

Констатирам дека со 15 гласови ЗА и 8 гласови ВОЗДРЖАН, Одлуката е усвоена.

По **28мата точка** од дневниот ред:

-Решение за разрешување и именување на член во Управен одбор на ЈОУ Дом за стари лица "Киро Крстески – Платник" Прилеп.

Пред да отворам претрес ја повикувам Претседателката на Комисија за мандатни прашања избор и именување г-ѓа Билјана Кузманоска да го поднесе извештајот по однос на оваа точка.

**БИЛЈАНА КУЗМАНОСКА:**

Во однос на точката Решение за разрешување и именување на член на Управен одбор на ЈОУ Дом за стари лица "Киро Крстески – Платник" Прилеп, по барање на УО се разрешува Марко Богданчески и на негово место до истекот на мандатот се назначува Емил Јованоски, дипломиран рударски инжинер. Предлогот Комисијата за мандатни прашања, избор и именување го усвои со 4 гласа ЗА.

**ДЕЈАН ПРОДАНОСКИ:**

Ви благодарам. Отворам претрес по оваа точка.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Решение за разрешување и именување на член во Управен одбор на ЈОУ Дом за стари лица "Киро Крстески – Платник" Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА, 1 глас ПРОТИВ и 9 гласови ВОЗДРЖАН, Решението е усвоено.

Од причини што дневниот ред е исцрпен констатирам дека седницата е завршена.

Ви благодарам за присуството.

Седницата заврши во 13:24 часот.

Број 09-254/1 ПРЕТСЕДАТЕЛ

26.01.2023 година на Советот на Општина Прилеп

П р и л е п Дејан Проданоски

СТЕНОГРАФ

Соња Мирческа